Drie dokters gewond in aanval op hospitaal | Maroela Media
Die vyf rowers het deur die palissade agter die Letaba-hospitaal op Tzaneen gebreek en toegeslaan op twee dokterswonings. Foto" Ruaan van Rooyen/Google Mpas
Vyf rowers het Donderdag omstreeks 03:30 op die dokterswonings van die Letaba-hospitaal op Tzaneen toegeslaan en drie dokters, onder wie 'n egpaar, gewond.
Neil Shikhwambana, woordvoerder van Limpopo se departement van gesondheid, sê die rowers het toegang tot die dokterswonings verkry nadat hulle deur die palissade aan die agterkant van die hospitaal gebreek het. "Volgens ooggetuies was die vyf mans swaar gewapen."
Hulle het by twee van die doktershuise ingebars en twee vroue- en een mansdokter geskiet. Twee van die dokters is 'n egpaar wie se twee maande oue baba ongedeerd is, maar die baba se ma is ernstig gewond, sê Shikhwambana. "Sy moes 'n noodoperasie ondergaan."
Die ander twee gewonde dokters word ook in die Letaba-hospitaal behandel.
Shikhwambana sê hy kan nog nie sê presies hoeveel dokters ten tyde van die aanval in die huise op die hospitaalperseel was nie omdat heelparty toe aan diens was.
Die rowers, wat op die vlug geslaan het voordat die veiligheidswagte op die hospitaalperseel hulle kon aankeer, het weggekom met selfone, skootrekenaars en TV-stelle.
Die Letaba-hospitaal was in Julie ook in die nuus toe 'n werknemer en ma van vier 15 keer deur haar lewensmaat met 'n mes gesteek is terwyl sy in die hospitaal aan diens was, het die Johannesburgse dagblad The Citizen destyds berig.
Phophi Ramathuba, Limpopo se LUR vir gesondheid, het destyds die aanval veroordeel en gesê die departement sou probeer vasstel hoe die man met 'n gevaarlike wapen by hom toegang tot die hospitaal verkry het. "Ons veiligheidstelsel is ontoereikend," het sy aan die koerant gesê.
Kol. Moatshe Ngoepe, Limpopo-polisiewoordvoerder, wou Donderdagoggend nie telefoniese navrae oor die voorval beantwoord nie, maar het gesê hy werk aan 'n verklaring wat hy onderneem het om binnekort uit te reik.
In die nuus Letaba-hospitaal Tzaneen
En die nasionale gesondheidsplan gaan op ons afgeforseer word? Nie net stort staatshospitale in duie nie, dit het nou ook n veiligheidsrisiko geword! Ek kan nie sien hoe dit gaan werk nie. Dink net wat van ons oumense in landelike gebiede gaan word. Wat n skande!
Ai die nuwe suid afrika darem
En so neem die MISDAAD Toe en die polisie en die regering wil die PUBLIEK ontwapen . is dit nie IRONIES nie, hoe meer misdaad hoe harder probeer hulle om die publiek van hlle WETTIGE vuurwapens te ontneem. DOKTERS wat pasiente elke dag dokter word aangeval en verniel ?? Ek neem aan dit is met ONWETTIGE wapens .. swaar gewapen ?? Sjoe ons regering laat ons LIEDERLIK in die steek, dit is 'n SKANDE> EK hoop die beseerdes herstel vinnig … ek voel so jammer vir julle!
Ja ne! Need I say more?
En dan wil hulle wettige vuurwapen eienaars ontwapen en aanvoer selfverdediging is nie n rede om n wapen te besit nie.